b'\n_START_ARTICLE_\nIvo Urban\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini. Ko je bil \xc5\xa1e otrok, se je njegova dru\xc5\xbeina zaradi fa\xc5\xa1isti\xc4\x8dnega preganjanja preselila v Kraljevino Jugoslavijo. \xc5\xa0est let so pre\xc5\xbeiveli v Bistrici pri Bitoli, kjer so se naselili slovenski izseljenci iz Julijske krajine. Leta 1937 so se preselili v \xc4\x8cre\xc5\xa1njevec pri Slovenski Bistrici. Tam se je mladi Ivo sre\xc4\x8dal z Jo\xc5\xbeetom Pu\xc4\x8dnikom, s katerim je bil dolgoletni prijatelj._NEWLINE_Po kon\xc4\x8dani tehni\xc5\xa1ki srednji \xc5\xa1oli v Kranju je eno leto v Beogradu poslu\xc5\xa1al predavanja iz komunikacijske tehnologije. Leta 1960 ga je Pu\xc4\x8dnik prepri\xc4\x8dal naj se vpi\xc5\xa1e na Univerzo v Ljubljani, kjer je ob delu tehnologa tovarni \xc5\xa1tudiral filozofijo. Med \xc5\xa1tudijem je sodeloval s skupino mladih intelektualcev, imenovano Kriti\xc4\x8dna generacija. Leta 1970 je doktoriral na Univerzi v Zagrebu. V letih 1969 in 1970 je \xc5\xa1tudiral na Univerzi na Dunaju, 1971-72 pa na Univerzi v K\xc3\xb6lnu, kjer je sodeloval s Karl-Heinzom Volkmann-Schluckom. V letu 1964 je za\xc4\x8del raziskovati na In\xc5\xa1titutu za sociologijo in filozofijo Univerze v Ljubljani, kjer je postal 1970 znanstveni svetnik. Bil je kriti\xc4\x8den do titoizma, kar mu je onemogo\xc4\x8dilo pedago\xc5\xa1ko delo na Univerzi. In\xc5\xa1titut mu je uspelo preusmeriti v neke vrste zato\xc4\x8di\xc5\xa1\xc4\x8de za kriti\xc4\x8dne intelektualce. Med osebnostmi, ki jih je pripeljal nanj, je bil tudi Slavoj \xc5\xbdi\xc5\xbeek._NEWLINE_V 1980-ih je bil urednik pri Slovenski matici, kjer je vodil prevod in prvo izdajo ve\xc4\x8d zahodnih mislecev v sloven\xc5\xa1\xc4\x8dino (Husserl, Heidegger), pomagal pa je izdati in prevesti celotno delo Nietzscheja. Ustanovil je Slovensko fenomenolo\xc5\xa1ko dru\xc5\xa1tvo (prvi predsednik) in revijo Phainomena (prvi urednik). _NEWLINE_V zgodnjih 1980-ih je bil med ustanovitelji alternativne Nove revije. Leta 1987 je bil soavtor Prispevkov za slovenski nacionalni program. Leta 1989 je bil med ustanovitelji Slovenske demokrati\xc4\x8dne zveze (SDZ), ene prvih demokrati\xc4\x8dnih politi\xc4\x8dnih strank, ki je nasprotovala komunisti\xc4\x8dnemu re\xc5\xbeimu v Sloveniji. \xc4\x8ceprav po slovenski pomladi ni sodeloval v aktivni politiki, je podpiral Slovensko demokratsko stranko (SDS) in njenega predsednika Janeza Jan\xc5\xa1o. Leta 2004 je bil soustanovitelj in prvopodpisnik liberalno konzervativne civilno-dru\xc5\xbebene organizacije Zbora za republiko (ZR).'